**Themâu:** **Geni Iesu**

Cofiwch **addasu’r iaith** i siwtio’ch ardal/plant. Cofiwch rannu’r gwaith yn y ffordd sy’n siwtio’ch anghenion chi. Efallai bydd rhaid cael oedolyn neu blentyn hŷn i ddarllen rhai o’r rhannau arweiniol. Dewiswch ganeuon addas a’u gosod oddi fewn i’r cyflwyniad.

**Adnoddau:** Naill ai defnyddiwch y sleidiau Ppt sy’n cyd-fynd â’r gwasanaeth neu defnyddiwch

y gwrthrych o dan sylw e.e. bocs o fins peis, un pwdin Dolig, papur lapio, *sellotape,* Beiblau plant ayb. Bydd angen bocs esgidiau wedi ei lapio gyda phapur Nadoligaidd a nwyddau i roi i mewn ynddo –sebon, brwsh dannedd, ayb.

**Sleid 1: Nadolig**

* Mae diwrnod Nadolig yn agosáu. Mae coed Nadolig i’w gweld ym mhobman; mae yna oleuadau lliwgar i’w gweld mewn tai ac yn y strydoedd. Mae’r siopau wedi bod yn orlawn o nwyddau Nadoligaidd yn barod i ni eu prynu.
* Mae’r Nadolig yn amser prysur iawn o’r flwyddyn. Dyma rai ffeithiau diddorol am y Nadolig\*:

**Sleid 2: Cliciwch bob tro welwch chi \***

* Fe fydd £18,000,000,000\* (deunaw/un deg wyth **b**iliwn o bunnoedd) yn cael ei dynnu allan o’r peiriannau twll yn y wal yn ystod cyfnod y Nadolig.
* Ym Mhrydain mi fyddwn ni’n bwyta 25\* miliwn o bwdinau Nadolig.
* Ac mi fyddwn ni’n bwyta 300\* (tri chan) miliwn o fins peis.
* Ac yn coginio 10 miliwn\* o dwrcis/dyrcwn.
* Ac mi fyddwn ni’n lapio nifer fawr iawn o anrhegion ac yn defnyddio 6\* miliwn o roliau *sellotape*!
* Rydyn ni, blant Cymru, yn cael bywyd braf iawn. Mae gennym ni bob dim sydd ei angen arnon ni i ddathlu’r Nadolig - bwyd, anrhegion, dillad a chartrefi i’n cadw’n gynnes a chlyd.

**Sleid 3: Lluniau o Feibl lliwgar**

* Rydyn ni hefyd yn ffodus iawn am fod gennym ni Feiblau. Beiblau sy’n llawn o luniau lliwgar. Beiblau sy’n dweud wrthym ni am gariad Duw, am gariad Iesu, ac am wir ystyr y Nadolig.
* Ynghanol y siopa a’r bwyta, y gwario a’r lapio, mae’n hawdd anghofio am hanes rhyfeddol Gŵyl y Geni. Dewch yn ôl dros ddwy fil o flynyddoedd gyda ni, i Nasareth.

**Sleid 4:** **Geni a** **Seren**

* Dyma ddigwyddodd pan gafodd Iesu'r Meseia ei eni: Roedd ei fam, Mair, wedi cael ei haddo i fod yn wraig i Joseff. Ond cyn iddyn nhw briodi dyma nhw'n darganfod fod yr Ysbryd Glân wedi ei gwneud hi'n feichiog.
* Roedd Joseff, oedd yn mynd i'w phriodi, yn ddyn da a charedig. Doedd e ddim eisiau gwneud esiampl ohoni a'i chyhuddo hi'n gyhoeddus, felly roedd yn ystyried yn dawel fach i ganslo'r briodas.
* Roedd wedi bod yn meddwl am hyn pan gafodd freuddwyd: gwelodd angel Duw yn dod ato a dweud wrtho,

**Angel:** “Joseff fab Dafydd, paid petruso mynd â Mair adre i fod yn wraig i ti, am mai'r Ysbryd Glân sydd wedi gwneud iddi feichiogi. Bachgen fydd hi'n ei gael. Rwyt i roi'r enw Iesu iddo, am mai fe fydd yn achub ei bobl o'u pechodau.”

* Digwyddodd hyn er mwyn i beth ddwedodd Duw drwy ei broffwyd ddod yn wir:

Bydd merch ifanc sy'n wyryf yn feichiog ac yn cael mab. Bydd y plentyn yn cael ei alw yn Emaniwel”. Ystyr Emaniwel ydy “Mae Duw gyda ni.”(Mathew 1: 18-22)

**Sleid 5: Teithio**

* Tua'r un adeg dyma Cesar Awgwstws yn gorchymyn cynnal cyfrifiad drwy'r Ymerodraeth Rufeinig i gyd. Roedd pawb yn mynd adre i'r trefi lle cawson nhw eu geni, i gofrestru ar gyfer y cyfrifiad.
* Felly aeth Joseff i Fethlehem. Aeth yno gyda Mair oedd yn mynd i fod yn wraig iddo, ac a oedd erbyn hynny'n disgwyl babi.
* Tra roedden nhw yno daeth yn amser i'r babi gael ei eni, a dyna le cafodd ei phlentyn cyntaf ei eni - bachgen bach. Dyma hi'n lapio cadachau geni yn ofalus amdano, a'i osod i orwedd mewn preseb. Doedd dim llety iddyn nhw aros ynddo. (Luc 2: 1-7)

**Sleid 6:** Ffon fugail, dafad

**Bugail (neu fugeiliaid - rhannwch y gwaith):** Roeddwn ni allan fel arfer yn gofalu am fy nefaid. Yn sydyn dyma fi’n gweld un o angylion yr Arglwydd. Roedd goleuni llachar o 'nghwmpas i ym mhobman. Roeddwn i wedi dychryn am fy mywyd.

**Angel (neu angylion – rhannwch y gwaith):** Paid â bod ofn. Mae gen i newyddion da i ti (chi). Newyddion fydd yn gwneud pobl ym mhobman yn llawen iawn. Mae Iesu wedi cael ei eni heddiw, yn Bethlehem. Ie, y Meseia! Yr Arglwydd! Dyma sut byddwch chi'n ei nabod e: Dewch o hyd iddo yn fabi bach wedi ei lapio mewn cadachau ac yn gorwedd mewn preseb.

**Bugail:** Roeddwn i wedi synnu! Yna daeth miloedd o angylion eraill i’r golwg, a dechrau canu a moli Duw.

**Angel/Angylion:** Gogoniant i Dduw yn y nefoedd uchaf, heddwch ar y ddaear islaw,

a bendith Duw ar bobl.”

* Pan aeth yr angylion i ffwrdd yn ôl i'r nefoedd, dyma'r bugeiliaid yn mynd i Fethlehem.

**Sleid 7: Bethlehem**

* Dyma nhw'n dod o hyd i Mair a Joseff a'r babi bach yn gorwedd mewn preseb. Ar ôl ei weld, dyma'r bugeiliaid yn mynd ati i ddweud wrth bawb beth oedd wedi digwydd, a beth ddwedodd yr angel wrthyn nhw am y plentyn yma.
* Roedd pawb glywodd am y peth yn rhyfeddu at yr hyn roedd y bugeiliaid yn ei ddweud.
* Ond roedd Mair yn cofio pob manylyn ac yn meddwl yn aml am y cwbl oedd wedi cael ei ddweud am ei phlentyn.

**Sleid 8: Cariad, Bocs esgidiau\***

* Mae hanes geni Iesu yn rhyfeddol. Carodd Duw y byd cymaint nes iddo anfon ei unig fab, Iesu Grist, i fyw yn ein canol ni.
* Drwy ’nabod Iesu rydyn ni’n dod i ’nabod Duw. Mae Iesu'n dysgu pethau gwych i ni drwy’r Beibl. Dysgodd ni i garu ein cymydog fel rydyn ni’n caru ein hunain.
* Mae Duw eisiau i ni ddangos cariad Iesu yn ein bywydau. Un ffordd o ddangos cariad ydy rhoi i eraill heb ddisgwyl dim yn ôl: \*

*(Bocs esgidiau gwag wedi ei lapio gyda phapur Nadoligaid*d)

Mi fedrwn ni roi:

*(Plant yn dod ymlaen fesul un neu fesul pâr i osod eitemau yn y bocs – cewch amrywio’r eitemau yn ôl be sydd ar gael gennych, a newidiwch y brawddegau i’w gwneud yn addas.)*

Sanau: i gadw eu traed yn gynnes.

Brwsh dannedd a phâst dannedd: iddyn nhw gael dannedd glân, gwyn (beth am gael y plentyn i wenu a dangos ei ddannedd?)

Sebon: iddyn nhw gael ’molchi ac arogli’n neis /gwynto’n ffein.

Cadach (clwtyn) molchi (*flannel*): iddyn nhw gael sgrwbio’i hunain yn lân!

Menig: i’w cadw nhw’n gynnes pan mae hi’n oer.

*(dewiswch ambell i eitem arall – e.e. crib, yo-yo, tegan o ryw fath, siampŵ – pethau bach sy’n ffitio yn y bocs).*

* Dydyn ni ddim yn disgwyl i’r plant tlawd yn Romania neu Albania, Moldova na Hwngari roi dim yn ôl i ni. Mae Iesu wedi dangos cymaint o gariad aton ni, rydyn ni eisiau dangos ei gariad ef i blant eraill.
* Mae anrhegion yn rhan bwysig o’r Nadolig i’r rhan fwyaf ohonon ni. Pan anwyd Iesu ym Methlehem, nid bocs lliwgar fel hyn gafodd e’.

**Sleid 9:** Gwŷr doeth

* Daeth gwŷr doeth o wledydd y dwyrain i Jerwsalem.

**Gŵr/gwŷr doeth**: Ble mae'r un sydd newydd gael ei eni yn frenin yr Iddewon? Gwelon ni ei seren yn codi yn y dwyrain, a dyn ni yma i’w addoli ef.

* Pan glywodd y Brenin Herod hyn roedd wedi cynhyrfu'n lân. Galwodd Herod y prif offeiriaid a'r arbenigwyr yn y Gyfraith Iddewig i'w gyfarfod. Gofynnodd iddyn nhw, “Ble mae'r Meseia i fod i gael ei eni?” “Yn Bethlehem Jwdea,” medden nhw.
* Ar ôl cael gwybod hyn, dyma Herod yn galw'r gwŷr doeth i gyfarfod preifat. Cafodd wybod ganddyn nhw bryd yn union oedd y seren wedi ymddangos. Yna dwedodd, “Ewch i Bethlehem i chwilio am y plentyn. Yna gadewch i mi wybod pan ddowch o hyd iddo, er mwyn i mi gael mynd i’w addoli hefyd.”
* Ar ôl gwrando beth oedd gan y brenin i'w ddweud, i ffwrdd â nhw. Dyma'r seren yn mynd o'u blaen, nes iddi aros uwchben yr union fan lle'r oedd y plentyn.
* **Gŵr/gwŷr doeth**: Roeddwn i wrth fy modd! Pan aethon ni i mewn i'r tŷ, dyna le'r oedd y plentyn gyda'i fam, Mair, a dyma ni'n disgyn ar ein gliniau o'i flaen a'i addoli.

Yna dyma ni'n rhoi anrhegion iddo — aur a thus a myrr.

**Sleid 10**: Aur a thus a myrr

* Aur: am ei fod yn werthfawr ac yn addas ar gyfer brenin.

Thus: Mae’r Beibl yn dweud bod thus yn cael ei ddefnyddio i greu persawr hyfryd mewn arogldarth oedd yn rhan o’r addoliad (Ex.30:34). Roedd thus yn arwydd o’r addoliad roedd y baban Iesu yn ei haeddu.

Myrr: Mae myrr yn symbol o chwerwder a dioddefaint. Byddai Iesu’r baban yn tyfu i ddioddef a defnyddiodd Nicodemus fyrr wrth rwymo corff yr Arglwydd Iesu ar ôl iddo farw ar y groes.

**Sleid 11**: Anrheg

* Rydyn ni’n hoffi rhoi anrhegion bob Nadolig *(ffocws ar y plentyn sy’n rhoi - plentyn yn rhoi anrheg i blentyn arall ac yn gwenu wrth roi).*
* Wrth gwrs rydyn ni’n hoffi derbyn anrhegion bob Nadolig *(ffocws ar y plentyn sy’n derbyn yn llawen ac yn dweud diolch.)*
* Ac rydyn ni’n hoffi agor ein hanrhegion *(y 2 blentyn yn agor eu hanrhegion - rhywbeth syml fel ‘selection box’ neu lyfr.).*
* Amser o ddathlu a chofio ydy’r Nadolig. Amser i lawenhau.

*Achos mae plentyn wedi cael ei eni i ni; mab wedi cael ei roi i ni.*

*Bydd e'n cael y cyfrifoldeb o lywodraethu. A bydd yn cael ei alw yn Strategydd rhyfeddol,*

*y Duw arwrol, Tad yr oesoedd, Tywysog heddwch. (Eseia 9: 6)*

* Mae Duw wedi rhoi Iesu’n rhodd i ni. Y peth pwysicaf medrwn ni ei wneud ydy derbyn y rhodd yn llawen, a dathlu fod Iesu Grist yn barod i fod yn rhan o’n bywydau ni.

**Sleid 12:** Llun o Iesu yn y preseb.

Nadolig Llawen i chi i gyd.